**TÁJÉKOZTATÓ**

**szavazatszámláló bizottsággal (a továbbiakban: SZSZB) kapcsolatos gyakori kérdésekről**

**1. Ki lehet SZSZB-nek tagja?**

Az SZSZB-nek csak a Budapest XVIII. kerületi állandó lakcímmel rendelkező, a központi névjegyzékben szereplő választópolgár lehet tagja (Ve. 17. §)

 **2. Ki nem lehet SZSZB-nek tagja?**

Nem lehet SZSZB tagja: a köztársasági elnök, a háznagy, képviselő, alpolgármester, jegyző, másik választási bizottság tagja, választási iroda tagja, a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, valamint jelölt. Ezen túlmenően nem lehet a választási bizottság választott tagja párt tagja, a választókerületben jelöltet állító jelölő szervezet tagja, a választókerületben induló jelölt hozzátartozója, a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékes területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott kivételével. (Ve. 18. §)

**3. Meddig és hogyan lehet jelentkezni SZSZB tagnak?**

2022. január 15. napjáig munkaidőben a Polgármesteri Hivatal Ügyfélszolgálati Irodáiban (1184 Bp. Üllői út 400. vagy 1188 Bp. Nemes utca 16.) az erre a célra rendszeresített gyűjtőládába, vagy a 1675 Bp., Pf. 49. postacímre eljuttatott eredeti, saját kezűleg aláírt Nyilatkozat benyújtásával.

**4. Ki és mikor választja meg a SZSZB tagokat?**

Az SZSZB választott tagjait a szükséges számban a kerületi önkormányzat képviselő-testülete az országgyűlési képviselők általános választásának kitűzését követően, legkésőbb a szavazás napja előtti huszadik napon választja meg, személyükre a jegyző, mint a helyi választási iroda vezetője tesz javaslatot.

**5. Meddig szól a megválasztott SZSZB tag megbízatása?**

Az SZSZB választott tagjának megbízatása a következő általános választásra megválasztott szavazatszámláló bizottsági tagok megválasztásáig tart.

**6. Milyen kötelezettséggel jár a választott SZSZB tagság?**

Az SZSZB tagja legkésőbb a szavazást megelőző második napon köteles esküt vagy fogadalmat tenni. A választott tagnak a helyi választási iroda által szervezett oktatáson részt kell venni és a szavazás napján a szavazókörben munkát kell végezni.

**7. Milyen juttatásban részesül a választott SZSZB tag?**

AZ SZSZB választott tagja a szavazást követő napon mentesül a jogszabályban előírt munkavégzési kötelezettség alól, és erre az időre átlagbér illeti meg, amelyet a munkáltató fizet. A választási bizottság választott tagjait tiszteletdíj illeti meg. A választás napján ellátott munkáért tiszteletdíj kifizetésére a helyi választási iroda vezetője intézkedik. A kifizetés bankszámlára utalással történik.

 **8. Milyen az SZSZB összetétele?**

Az SZSZB-be három választott tagot kell beosztani. Ha az SZSZB megbízott (delegált) tagjainak száma kettőnél kevesebb, a helyi választási iroda vezetője az SZSZB-t kiegészíti úgy, hogy tagjainak száma öt legyen. Az SZSZB-t a helyi választási iroda vezetője a szükséges számban további tagokkal kiegészítheti, ha a mozgóurnát igénylő választópolgárok száma több mint negyven.

**9. Mikor tart alakuló ülést az SZSZB?**

Az SZSZB a szavazást megelőző nyolc napon belül, a tagjai beosztását követően tart alakuló ülést a helyi választási iroda vezetőjének összehívására. Az alakuló ülésen kerül sor - a bizottság tagjainak javaslatára - az elnök és annak helyettesének megválasztása.

**10. Mi az SZSZB feladata?**

**Az SZSZB a választópolgárok független, kizárólag a törvénynek alárendelt szerve, amely elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.**

Az SZSZB ellátja a szavazás napja előtti, a szavazás megkezdése előtti, a szavazással és a szavazatszámlálással kapcsolatos feladatokat.

**11. Mennyi időt igényel az SZSZB szavazás napi feladatainak teljesítése?**

Az SZSZB a szavazás napján a szavazóhelyiség megnyitásától a választási iratoknak a

választási irodához történő beszállításáig és ellenőrzéséig biztosítja a feladatok végrehajtását, ezért **az SZSZB tagok munkája egész napos, körülbelül 5.30-tól másnap hajnalig tart.**

 **12. Hogyan működik az SZSZB?**

Az SZSZB testületként működik és akkor működőképes, ha legalább öt tag részt vesz a munkájában, viszont akkor határozatképes, ha legalább három tag jelen van.

Az SZSZB a szavazás napján folyamatosan működik, azaz a határozatképességhez szükséges számú (legalább 3) tagnak folyamatosan együtt kell lennie a szavazóhelyiségben. Emellett az SZSZB tevékenységében még legalább 2 főnek kell részt vennie. Ez azt jelenti, hogy összesen legalább 5 tagnak kell részt vennie az SZSZB munkájában.

Az SZSZB elnökének vagy elnökhelyettesének folyamatos jelenléte is szükséges a szavazóhelyiségben. Az SZSZB döntéséhez a jelen levő tagok több mint felének azonos tartalmú szavazata szükséges. Csak igennel vagy nemmel lehet szavazni, tartózkodásra nincs mód. Szavazategyenlőség esetén az elnök szavazata dönt.

Valamennyi jelen lévő választott és megbízott (delegált) tagot szavazati jog illet meg minden, a bizottság hatáskörébe tartozó ügyben.

Az SZSZB mellett a helyi választási iroda egy tagja jegyzőkönyvvezetőként működik.